<classify> MKUU wa Wilaya ya Nzega mkoani Tabora, Godfrey Ngupula ameagiza Jeshi la Polisi kuwasaka watendaji wa vijiji viwili katika halmashauri ya wilaya hiyo kwa tuhuma za kula fedha za vitambulisho vya wajasiriamali.Akizungumza na gazeti hili, Ngupula aliwataja watendaji hao kuwa ni Laurent Iholongwa wa Kijiji cha Kipugala kilichoko katika Kata ya Puge na Anthon Mfuta wa Kijiji cha Gulyambi kilichoko Kata ya Mambali.Ngapula alisema watendaji hao walikusanya fedha za wajasiriamali 45 kwa ajili ya kuwapatia vitambulisho, lakini cha ajabu hawakuziwasilisha sehemu husika jambo ambalo ni kinyume cha maadili ya kazi zao.Mkuu wa wilaya alifafanua kuwa Mtendaji wa Kipugala Iholongwa anadaiwa fedha za vitambulisho 41 kiasi cha Sh 820,000, huku Mtendaji wa Gulyambi Mfuta akidaiwa fedha za vitambulisho vinne, kiasi cha Sh 80,000.Alibainisha kuwa kitendo kilichofanywa na watendaji hao hakikubaliki kwa kuwa walishapewa maelekezo ya utekelezaji wa kazi hiyo na walikuwa wanajua nini cha kufanya wanapokusanya fedha.Nimeagiza Jeshi la Polisi liwasake kokote kule waliko ili wafikishwe katika vyombo vya sheria, nataka fedha za vitambulisho hivyo zirejeshwe haraka iwezekanavyo, alisema mkuu wa wilaya.Ngupula alibainisha kuwa licha ya uwepo wa tatizo hilo, ugawaji vitambulisho katika wilaya hiyo umefanyika kwa mafanikio makubwa na sasa limekamilika.Aliwataka watendaji na watumishi wote wa halmashauri hiyo na ile ya Mamlaka ya Mji Nzega kuwa waaminifu na waadilifu katika kutekeleza majukumu ya kazi zao vinginevyo hatua kali za kisheria zitachukuliwa kwa yeyote anayekwenda kinyume.Desemba mwaka jana, Rais John Magufuli aligawa vitambulisho kwa wajasiriamali wenye mitaji isiyozidi Sh milioni nne kwa lengo la kuwasaidia kufanya biashara kwa uhakika na kutambulika kwa Mamlaka ya Mapato Tanzania TRA.Aligawa vitambulisho kwa kila mkuu wa mkoa na kusema vitolewe kwa wajasiriamali wote nchini visaidie kufanya shughuli zao mahali popote. Kila mjasiriamali anatozwa Sh 20,000 ambayo ni sehemu ya gharama ya kuviandaa.  <topic>: kitaifa 